Coco Chanel (1883–1971) was ’n Franse modeontwerper wat die modehuis Chanel begin het en ook bekendheid verwerf het met parfuums, soos Chanel No. 5. Haar klere-ontwerpe het ’n groot invloed op 20ste-eeuse modes gehad. Sy is veral bekend vir haar eenvoudige tweestukpakke vir vroue en die "klein swart nommertjie".
Coco se eerste bekendheid het sy tydens die Eerste Wêreldoorlog verwerf toe sy werksklere ontwerp het, gebaseer op haar eie eenvoudige klere, vir die vroue wat die mans wat veg, se werk oorgeneem het. Sy het hobbelrokke vervang met reguit rokke, mansoortrektruie, matroosbaadjies en eenvoudige truistofrokke. Die meeste vroue het haar nuwe styl verwelkom en teen die middel-twintigerjare was die Chanel-voorkoms die norm.
Sy het praktiese klere soos broeke vir vroue, matroosbaadjies, oortrektruie, sportklere en laehakskoene populêr gemaak en het 'n omwenteling teweeg gebring in die tekstielnywerheid deur die eerste ontwerpster te wees wat woltruie in vrouedrag gebruik. Sy het ook haar eie toebehorelyn begin wat kostuumjuweliersware aanvaarbaar gemaak het. Haar suksesvolste produk was egter nie klere nie, maar haar bekende Chanel No 5 parfuum, die wêreld se eerste ontwerpergeur wat in 1923 bekendgestel is.